બદલાતા સમય અને જમાનાની સાથે-સાથે સમાજમાં કુટુંબ-પરિવારનો અર્થ અને મહત્વ પણ બદલાઇ રહ્યું છે. મોટા અને સંયુક્ત પરિવારો તૂટતાં જાય છે, પરિવાર નાના- ન્યુક્લિયર ફેમિલી જોવા મળી રહ્યાં છે. ન્યુક્લિયર ફેમિલીની સરળ ભાષામાં અને ટૂંકમાં વ્યાખ્યા આપું તો માતાપિતા અને તેમનાં બે બાળકો. જો કે બાળકો બે કરતાં વધુ પણ હોઇ શકે. આ રીતનું ફેમિલી યુરોપ બાજુ વધુ જોવા મળે છે. જો કે હવે ભારતમાં પણ આવા ફેમિલીની કોઇ નવાઇ નથી. આપણાં દેશમાં પણ હવે મોટાભાગે આવા જ ફેમિલી જોવા મળી રહ્યાં છે. અને જ્યારે આવી પરિસ્થિતિ ઉભી થાય છે ત્યારે એકબીજા પ્રત્યે પ્રેમ ઓછો થઇ જાય છે. સહનશક્તિની ઘટી જાય છે અને રોષ વધી જાય છે. આવી પરિસ્થિતિ ઉભી થતા ઘરમાં રોજબરોજના ઝઘડાં વધી જાય છે. ઘરનું સંતાન પણ આ જ જોઇને મોટું થાય છે પછી ભલે એ સંતાન છોકરી હોય કે છોકરો હોય. અને ઘરમાં ફરી આ જ પરિસ્થિતિનું વારંવાર પુનરાવર્તન થાય છે. પરંતુ આ તમામમાં અંતે સાંભળવાનું માત્ર ઘરની સ્ત્રીને એટલે કે માતાને જ આવે છે કે માતાએ સારા સંસ્કાર નથી આપ્યા. કહેવત છે ને કે વહુનાં લક્ષણ બારણામાં અને પુત્રના લક્ષણ પારણામાં. જો કે માતા પોતાના બાળકને સારા સંસ્કાર આપવામાં કંઇ જ કચાસ બાકી નથી રાખતી. છતાં પણ આવુ ન બને તે માટે માતાએ જ ખાસ કાળજી લેવી પડશે.